SuperSport-voorval: Dít laat Willemse uitloopAshwin Willemse. Foto: SuperSport ŉ Tegniese fout in SuperSport se ateljee en ŉ opmerking deur Naas Botha het glo daartoe gelei dat Ashwin Willemse tydens ŉ regstreekse uitsending uit die ateljee gestap het. Sport24 berig die paneel, bestaande uit Botha, Willemse, Nick Mallett en aanbieder Motshidisi Mohono, het aanvanklik tien minute gehad om te gesels voordat die wedstryd tussen die Leeus en die Brumbies sou begin. Die gesprek is egter ná drie minute kortgeknip sonder Mohono se wete en dit het daartoe gelei dat Willemse nie ŉ spreekbeurt gekry het nie. Daar is toe gevra dat Willemse eerste ŉ spreekbeurt kry ná die wedstryd. Botha het glo net voor die regstreekse uitsending vir Willemse gesê: “Dis als joune”, en gelag. Mohono het dadelik met Willemse begin gesels ná hulle weer regstreeks uitgesaai het. Willemse het Botha vir sy mening gevra waarna Mallett sy ontleding van die wedstryd gegee het. Die voorval het plaasgevind toe Mohono weer met Willemse wou praat. “Jy weet wat, ek speel al lank hierdie sportsoort, nes almal van ons hier. Ek, as speler, is vir ŉ lang tydperk as kwotaspeler bestempel. Ek het hard gewerk om my eie respek in dié spel te verdien, ek gaan nie verkleineer word deur twee enkelinge wat in apartheid, ŉ gesegregeerde era, gespeel het en my wil kom ondermyn nie. Ek dink ek het nou genoeg gehad, ek kan nie met mense werk wat ander ondermyn nie.” Daarna stap hy na Mallett en Botha en sê: ‘Julle kan maar daar sit en lag’, waarop Mallett antwoord: ‘Ek lag nie daaroor nie.’ ‘n Skermskoot uit die video. “Julle weet presies wat gebeur het, dis reg so, ek gee nie om om verspot te wees nie. Ek is bly dit gebeur op regstreekse televisie sodat mense kan sien, julle twee sit hier – nee dis reg [sic].” En dan stap hy van die stel af. SuperSport het Maandag ŉ vergadering met Willemse, Mallett, Botha en Mohono gehou. Anthony Banks, die regisseur, en Mandla Ntsibande, die vervaardiger, was ook teenwoordig. “Die vergadering het positief verloop. Almal was beleef en die aanbieders het direk met mekaar gepraat. ŉ Beduidende stap is gedoen om gemeenskaplike terrein te vind,” het SuperSport ná die vergadering in ŉ verklaring gesê. “SuperSport en MultiChoice het egter alle partye versoek dat ŉ dieper ondersoekproses voortgesit word sodat die verwikkelde probleme van die verlede wat nou in die werkplek opduik, opgelos kan word,” was die slotsom. “Ons het kragtige gesprekke gehad waarin ek my standpunte gelug het. Ek is baie dankbaar vir die proses wat deur SuperSport onderneem word. Die kompleksiteit van die kwessies is baie diep,” het Willemse ná die vergadering gesê. Mallett het gesê hy was ook dankbaar vir die geleentheid om sy kant van die saak te stel. “Daar is duidelik kwessies waarmee ons moet worstel om op te los. Ek is meer as bereid om saam te werk om ŉ oplossing hiervoor te vind.” Botha het die eerste vergadering as nuttig bestempel. “Ons het belê in ŉ proses om sake op te los en ek is vol vertroue dat ons ŉ bevredigende oplossing sal kry,” het hy laat hoor. Calvo Mawela, uitvoerende hoof van MultiChoice, het ná die vergadering gesê daar is geen spanning tussen die aanbieders nie. “Uit vandag se gesprekke is dit duidelik dat hulle in die toekoms nog sal kan saamwerk,” het hy gesê. “Daar was geen tekens dat hulle nie sal kan saamwerk nie.”